text: hævemiddel
  
  publiceret: 2023-02-06 16:00:30+01:00
  Hævemiddel er et kemisk eller biologisk middel, der tilsættes dej før bagning af brød og kager. Under henstand eller opvarmning vil hævemidler udvikle luftarter, der tilbageholdes i dejen, hvorved dejen hæver.
  Hjortetaksalt, potaske og natron er kemiske hævemidler og har som tilsætningsstoffer E-numre. Bagepulver er kemiske hævemidler med blandinger af flere kemikalier, hver med sit E-nummer. Kemiske hævemidler virker med det samme, og bagningen skal påbegyndes lige efter tilsætning til dejen.
  Som biologiske hævemidler anvendes surdej og gær, der som levende kulturer af mikroorganismer ikke tillægges E-numre. Bagning med surdej og gær som hævemiddel kræver hævetid af forskellig længde alt efter brødtype og temperatur. Hævning med gær kan fremmes ved raskning, der er hævning ved høj temperatur og luftfugtighed.
  Gær virker ikke i kagedej med højt sukkerindhold og lav vandaktivitet, så til disse typer af bagværk anvendes kemiske hævemidler.